C 47/94
ET
Euroopa Liidu Teataja
7.2.2023
Kolmapäev, 6. juuli 2022
23. julgustab ametiasutusi intensiivistama koostööd ja andmete jagamist kadunud isikute kohta ning tagama tsiviilohvrite perekondadele hüvitise ja mittekordumise tagatised, pagulaste ja riigisiseste põgenike ohutu tagasipöördumise, nende õiguste täieliku austamise ja nende vara tagastamise nii riiklikul kui ka piirkondlikul tasandil;
24. tunnustab kohalike ja rahvusvaheliste organisatsioonide, sealhulgas rahvusvahelise kadunud isikute komisjoni pingutusi koondada teavet rohkem kui 30 000 isiku kohta, kes jäid kadunuks 1990. aastate endise Jugoslaavia territooriumil toimunud konfliktide käigus, ning üle 8 000 Srebrenica genotsiidi ohvri kohta; tuletab meelde, et endiselt on kadunud 7 200 inimest;
25. tunneb heameelt kõrge esindaja poolt vastu võetud Bosnia ja Hertsegoviina karistusseadustiku muudatuste üle, millega keelustatakse sõjakurjategijate ülistamine ning genotsiidi, inimsuskuritegude ja sõjakuritegude eitamine, ning toetab seda, ehkki kohalikud osalejad ei ole ettepanekut vastu võtnud; taunib ja peab vastuvõetamatuks kõiki katseid seda otsust mitte rakendada; mõistab teravalt hukka kõik ajaloolise revisionismi vormid, sõjakuritegude eitamise, minimeerimise või ülistamise, sealhulgas rahvusvaheliste ja riigisiseste kohtute otsuste täitmata jätmise; nõuab muudatuste kiiret rakendamist ning tulemuslikku uurimist ja süüdistuste esitamist genotsiidi eitamise eest;
26. kordab, et genotsiidi eitamine, sõjakuritegude ja sõjakurjategijate ülistamine ning piirkondliku stabiilsuse ja leppimise ohustamine on vastuolus Euroopa väärtuste ja püüdlustega; mõistab sellega seoses teravalt hukka 9. jaanuaril 2022 toimunud vaenulikud sündmused, millega rikuti Bosnia ja Hertsegoviina põhiseadust; mõistab hukka ka partisanide mälestuskalmistu rüvetamise Mostaris ning kutsub ametivõime üles seda põhjalikult uurima ja süüdlased vastutusele võtma;
Reformiprotsess
27. nõuab tungivalt, et Bosnia ja Hertsegoviina poliitilised jõud edendaksid kohtu-, valimis-, haldus- ja majandusreforme, mida on vaja riigi lähendamiseks ELile ja kodanikuühiskonna protsessi kaasamiseks; mõistab hukka kõik katsed peatada nende reformide elluviimist, aeglustades sellega Bosnia ja Hertsegoviina vastavust ELi ühinemiskriteeriumidele ja ohustades juurdepääsu ELi rahastamisele IPA III raames, mis peab põhinema rangetel tingimustel ja sõltub eri ametiasutuste koostööst;
28. rõhutab, et IPA III rahastamist tuleb kohandada või see isegi peatada, kui tegemist on märkimisväärse tagasilanguse või püsiva edusammude puudumisega õigusriigi ja põhiõiguste valdkonnas, sealhulgas korruptsiooni ja organiseeritud kuritegevuse vastu võitlemisel, samuti meediavabaduse valdkonnas, ning kutsub komisjoni üles töötama välja suunised selle kohaldamiseks vastavalt Euroopa Kontrollikoja eriaruandes nr 01/2022 esitatud soovitustele; kutsub sellega seoses ELi ja Lääne-Balkani riike üles looma raamistiku tulemuslikuks koostööks Euroopa Prokuratuuriga;
29. väljendab heameelt selle üle, et hiljuti peatati Serblaste Vabariigis 600 miljoni euro väärtuses koridori Vc projekte, ning tuletab meelde, et need vahendid eraldatakse alles pärast seda, kui Serblaste Vabariigi esindajad lähevad täielikult tagasi riiklikesse institutsioonidesse; nõuab, et põhjalikult hinnataks ja kontrollitaks kõiki ELi rahastatavad projekte ja abi, mida kohaldatakse Serblaste Vabariigi suhtes ja selle sees, sealhulgas makromajanduslik finantsabi, et külmutada otsene ja kaudne rahastamine, mida selle riigi ametiasutused saavad; märgib, et Saksamaa valitsus on otsustanud peatada Serblaste Vabariigis neli taristuprojekti väärtusega 105 miljonit eurot;
30. avaldab sügavat kahetsust 22. aprillil 2022 Stolaci lähikonda tabanud tugeva maavärina põhjustatud kahju ja inimkaotuste pärast;
31. tuletab meelde, et oluline on järgida korraliste valimiste demokraatlikku põhimõtet; rõhutab, et oluline on korraldada 2022. aastal kavandatud õiglased, avatud, läbipaistvad ja kaasavad valimised, ning nõuab tungivalt, et kõik poliitilised osalejad hoiduksid valimiste blokeerimise nõudmisest ja lubaksid kodanikel teha oma demokraatlik valik; nõuab, et parlament kiidaks aegsasti heaks valimiste terviklikkust käsitlevad õigusaktid; tuletab meelde ja peab kahetsusväärseks asjaolu, et riigieelarve vastuvõtmise pideva edasilükkumise tõttu ei olnud õigeaegselt tagatud valimiseks vajalik raha; rõhutab, et usaldusväärsete valimiste korraldamine ja nende tulemuste elluviimine on hästi toimiva demokraatia peamine eeldus, samuti nõue igale Euroopa Liiduga ühineda soovivale riigile; võtab teadmiseks kõrge esindaja büroo 7. juuni 2022. aasta otsuse kasutada täiel määral oma volitusi, et tagada Bosnia kodanike poliitilised põhiõigused vabadele ja õiglastele valimistele, sealhulgas võtma vastu vajaliku eelarve, sest riigi ametivõimud jätsid selle tegemata;